ከ13 ሚሊዮን ሄክታር በሚበልጥ መሬት ላይ የአፈርና ውሃ ጥበቃ ሥራዎች ተከናወኑ
– በዘንድሮው በጀት ዓመት በ13 ሚሊዮን 720ሺ ሄክታር መሬት ላይ የተለያዩ የአፈርና ውሃ ጥበቃ ሥራዎች መከናወናቸውን የግብርና ሚኒስቴር አስታወቀ ፡፡  በሚኒስቴሩ የተፋሰስ ልማት ኬዝ ቲም አስተባባሪ አቶ ሰለሞን ታደሰ ለዋልታ  እንደገለጹት   በበጀት ዓመቱ 5 ሚሊዮን 940ሺ ሄክታር መሬት ላይ የጥበቃ ሥራዎችን ለማከናወን የታቀደ ቢሆንም የተደራጀ የህዝብ ንቅናቄና ተሳትፎ በመደረጉ 13 ሚሊዮን 720 ሺ ሄክታር መሬት  ላይ የጥበቃ ሥራዎቹ ተከናውኗል፡፡በበጀት ዓመቱ በተካሄዱት የአፈርና ውሃ ጥበቃ ሥራዎች 5 ነጥብ 7 ሚሊዮን  ህዝብ  የተሳተፈ ሲሆን በዚህም 2 ነጥብ 8 ቢሊዮን ብር የሚገመት የጉልበት አስተዋጽዎ   ማበርከታቸውን አቶ  ሰለሞን ተናግረዋል፡፡በተጨማሪም የተራቆቱ አካባቢዎችን  እንዲያገግሙ  ለማስቻል  በበጀት  ዓመቱ 1 ሚሊዮን   389 ሺህ  ሄክታር መሬትን ከእንስሳት ንክኪ ለመከለል ታቅዶ ከእቅድ በላይ 1 ሚሊዮን 420 ሺ ሄክታር መሬት ታጥሮ እንዲያገግም መደረጉን አስተባባሪ ገልጸዋል፡፡በክልሎች ያለውን የአፈርና የውሃ ጥበቃ ሥራዎች ለማጠናከር እንዲቻል በክልሎች መካከል  የልምድ ልውውጥ እንደሚደረግ  የጠቆሙት አቶ ሰለሞን በዘንድሮ አመት ከሁሉም  ክልሎች  የተውጣጡ  ባለሙያዎች  በኦሮሚያና  በትግራይ  ክልል የተካሄዱትን ምርጥ የተፋሰስ  ልማት  ሥራዎችን  እንዲጎበኙና የልምድ  ልውወጥ  እንዲያደርጉ  ተደርጓል ብለዋል ፡፡ ኢትዮጵያ በየአመቱ 42 ሚሊዮን ቶን አፈር በጎርፍ አማካኝነት በሚደርሰው እጥበት እንደምታጣ የጠቀሱት አቶ ሰለሞን ኋላ ቀር የአስተራረስ ዘዴዎች፤ልቅ ግጦሽና የደን ጭፍጨፋን በመቀነስ የአፈርና የውሃ ሃብትን ለመጠበቅ እንቅስቃሴ እየተደረገ ይገኛል   ብለዋል ፡፡  ኢትዮጵያ በዘርፉ የተሻለ ተሞክሮ ካላቸው እንደ ሕንድና ኮሪያ ካሉ አገራት የፖሊሲና የአሰራር  ሥርአቶችን መውሰዷን የገለጹት አቶ ሰለሞን፤ በሰኔ ወር 2005 ዓ.ም 15 ከፍተኛ ባለሙያዎችንየያዘ የልኡካን ቡንድ በቻይና የተለያዩ ግዛቶች ጉብኝት በማድረግ ተሞክሮ እንዲወስድ መደረጉን አስተባባሪው ተናግረዋል